Ritratt: Kevin Abela / DOI  75 għaqda volontarja se jibbenefikaw minn total ta' €800,000 biex iwettqu proġetti differenti fil-komunità. Fost l-għaqdiet volontarji li kkwalifikaw għall-proġetti hemm numru ta' soċjetajiet mużikali, għaqdiet sportivi, għaqdiet li jaħdmu fil-qasam tad-drittijiet tal-bniedem u ta' persuni b'diżabilità, għaqdiet kulturali, organizzazzjonijiet li jaħdmu fil-qasam tal-ewwel għajnuna u għaqdiet li jqajmu kuxjenza dwar mard u kundizzjonijiet mediċi. F'ċerimonja mtella' mill-Kunsill Malti għas-Settur Volontarju, qabel tħabbru l-miżuri l-ġodda tal-COVID-19, li matulha tqassmu l-grant agreements, is-Segretarju Parlamentari għaż-Żgħażagħ, ir-Rikreazzjoni u l-Għaqdiet Volontarji Clifton Grima faħħar lill-għaqdiet volontarji għall-ħidma importanti li jwettqu biex itejbu l-ħajja tan-nies. "Dawn l-inizjattivi ilhom għal dawn l-aħħar snin isostnu proġetti fil-komunità mwettqa minn għaqdiet volontarji li jaħdmu fid-diversi oqsma tas-settur. Dawn l-iskemi llum saru parti minn kullana ta' inizjattivi li s-settur ikun qed jistenna ta' kull sena, skemi li jgħinu fit-twettiq ta' proġetti li dawn l-għaqdiet ikollom fi ħsiebhom iżda li mingħajr din l-għajnuna ma jkunux jistgħu iwettqu", saħaq is-segretarju parlamentari. Iċ-Chairman tal-Kunsill Malti għas-Settur tal-Volontarjat Noel Camilleri saħaq li l-volontarjat huwa l-pulmun li jagħti fibra lis-soċjetà inġenerali. Il-Kap Eżekuttiv tal-Kunsill Malti għas-Settur tal-Volontarjat Mauro Pace Parascandalo saħaq li permezz ta' dawn il-fondi, is-settur tal-volontarjat irid jara li jwettaq proġetti sostenibbli u għall-ġid tal-komunità, filwaqt li jsaħħaħ il-kapaċità tiegħu. Fost dawn il-proġetti li jaqgħu taħt l-iskema tal-Voluntary Organisations Project Scheme (VOPs) u s-Small Initiatives Scheme(SIS) hemm programmi ta' riċerka, proġetti infrastrutturali, u diversi proġetti oħra għas-soċjetà. Dan it-tagħrif twassal mid-Dipartiment tal-Informazzjoni.